Gesin op kleinhoewe oorval; verdagtes jaag met pa weg | Maroela Media
'n Gesin van Pretoria het 'n noue ontkoming beleef toe hulle Dinsdagaand deur drie gewapende mans in die oprit van hul huis op 'n kleinhoewe aan die weste van die stad ingewag is.
Neels en Stefanie Pieterse en hul tweejarige dogtertjie het omstreeks 20:30 by die huis gekom. Neels het uitgeklim om die hek van die erf op die Andeon-kleinhoewes oop te maak toe 'n gewapende verdagte toeslaan.
Stefanie het aan Maroela Media vertel sy het haar slapende kleuter op haar skoot vasgehou toe sy haar man skielik buite die motor sien val het. "Ek het eers gedink daar is net een aanvaller en ek het probeer om die motordeur [aan die bestuurdersitplek se kant] toe te ruk en te sluit vir die veiligheid van my kind. Genadiglik was ons oudste kind dié aand by ouma."
Sy vertel dat 'n ander aanvaller in dié stadium haar motordeur aan die passasierskant oopgeruk het. Die kleuter het wakker geword en begin huil waarna die aanvaller haar gemaan het om die kind stil te maak. Hy het 'n vuurwapen teen haar en die kind se koppe gehou en hulle aangesê om op die grond te lê.
"Ek het op my maag gaan lê en ek kon onder deur die motor sien hoe skop hulle my man aan die ander kant van die motor," vertel Stefanie. "Ek het net gebid. Dit het soos 'n ewigheid gevoel."
Die aanvallers het Neels daarna vasgebind, in die motor geboender en met hom op die vlug geslaan. "Ek het nie geweet of ek weer my vrou of kind gaan sien nie," vertel Neels op sy beurt.
Stefanie het opgespring en begin geskree om haar ouers, wat naby woon, se aandag te trek. Hulle dogtertjie was in dié stadium histeries, vertel sy.
By haar ouers aangekom, was Stefanie te geskok om 'n woord uit te kry. Sy kon eindelik daarin slaag om te verduidelik wat gebeur het waarna haar ouers in hulle motors gespring het om Neels te gaan soek. Die buurtwag en polisie is ook ontbied.
Volgens Stefanie is Neels binne 'n kwessie van 15 minute twee blokke daarvandaan in Kennethstraat gevind. Die verdagtes het hom gevra of die motor 'n opsporingstoestel het en hoewel die motor nié met een toegerus is nie, het Neels kopgehou en gesê die motor het wel só 'n stelsel. Die verdagtes het die motor tot stilstand gebring en met 'n beursie en skootrekenaar weggehardloop. Neels het in die motor agtergebly.
"Hulle het vir my gesê ek moet stil lê op die agterste sitplek anders gaan hulle my skiet. Gelukkig het polisiebeamptes op patrollie net daarna by my aangekom," vertel hy.
"Ek dink hulle het die verdagtes met sekondes gemis," voeg Stefanie by.
Neels se ribbes is gekneus. Stefanie en die egpaar se kleuter is ongedeerd na dié voorval. Die egpaar is wel getraumatiseer. "Ek wil nooit weer daardie nag oorhê nie," sê Stefanie.
"'n Mens is nou bang om in die aand iewers heen te gaan. Deur die dag is dit nog oukei, maar as dit donker word, moet 'n mens maar eerder net by die huis bly," sê Neels.
Kapt. Msimango Bonginkosi, woordvoerder van die polisie, het die voorval aan Maroela Media bevestig.
Die polisie ondersoek 'n saak van motorkaping. Niemand is nog in hegtenis geneem in verband met die voorval nie.
aanval In die nuus kleinhoewe
Ongelukkig deesdae moet mens jou eie huis bekruip… Net bly die gesin is ongedeurd, dis n verskriklikke ondrevinding.. Sterkte aan julle
Dank die LIEWE VADER julle is veilig. Sterkte aan jou gesin. Ons sal almal moet begin oplet en wakker wees met die omgewing om ons voor ons tot stilstand kom, vir ons en en kinders se veiligheid.
Sterkte en net baie bly jul is almal veilig.
Dis mos die idee om vrees by ons in te boesem! Jy is nêrens meer veilig nie; jammer om van die nagmerrie te hoor! Ek is ook n kluisenaar deesdae; maar oorkant die pad word gepollevink reg deur die nag…..
Staan op teen onderdrukkers
Ons moet opstaan vir ons eie land waarin ons nie deur moordenaars en korruptes en rassiste onderdruk word nie, ons verdien vryheid en menseregte.